Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2021/C 170/11)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek, ki se lahko vloži v treh mesecih od datuma te objave.

ENOTNI DOKUMENT

„Vanille de l’île de La Réunion“

EU št.: PGI-FR-02447 – 3. januar 2019

ZOP ( ) ZGO (X)

1. Ime

„Vanille de l’île de La Réunion“

2. Država članica ali tretja država

Francija

3. Opis kmetijskega proizvoda ali živila

3.1. Vrsta proizvoda

Skupina 1.8 Ostali proizvodi iz Priloge I k Pogodbi (začimbe itn.)

3.2. Opis proizvoda, za katerega se uporablja ime iz točke 1

Vanilja „Vanille de l’île de La Réunion“ je v obliki celih predelanih strokov, vrste Vanilla fragrans(Salisbury) Ames, syn. Vanilla planifolia Andrews, ki so veliki najmanj 14 cm in iz katerih so bila semena odstranjena. Na površini ne smejo imeti madežev ali poškodb, ki zavzemajo več kot 20 % njihove dolžine.

Vanilja „Vanille de l’île de La Réunion“ se trži le v treh različnih oblikah:

— „Posušena“ vanilja (vanilles „sèches“) Gre za izključno cele stroke, ki so včasih preklani po dolžini največ 3 cm. Imajo oljnat videz in enakomerno barvo, ki sega od rjave do temno rjave čokoladne barve. Njihova tekstura je prožna. Stroki posušene vanilje so voljni in se lahko pregibajo, ne da bi se prelomili. Ob trženju je odstotek vlage med 25 % in 42 %, vsebnost vanilina v suhi snovi pa je najmanj 1,8 %.

— „Sveža“ vanilja (vanilles „fraîches“) Gre za izključno cele stroke, ki so včasih preklani po dolžini največ 6 cm. Stroki sveže vanilije so mesnati, svetleči in enotne rjave barve, ki potegne na rdečo. Pri dotiku so togi, tako da jih ni mogoče upogniti. Ob trženju je odstotek vlage med 60 % in 80 %, vsebnost vanilina v suhi snovi pa je najmanj 2 %.

— „Kristalizirana“ vanilja (vanilles „givrées“ Gre za cele stroke posušene vanilje in sveže vanilje, ki naravno kristalizirajo med aromatičnim zorenjem, pri čemer na površini razvijejo kristale vanilina, ki so lahko različnih oblik: kristalov s fasetami, v obliki zvezde, igel ali zrnc granuliranega sladkorja. Imajo režo vzdolž največ polovice svoje dolžine. Odstotek vlage je med 25 % in 42 % pri kristalizirani posušeni vanilji ter med 60 % in 80 % pri kristalizirani sveži vanilji ob trženju. Vsebnost vanilina v suhi snovi je najmanj 1,8 % za kristalizirano posušeno vaniljo in najmanj 2 % za kristalizirano svežo vaniljo.

3.3. Krma (samo za proizvode živalskega izvora) in surovine (samo za predelane proizvode)

—

3.4. Posebne faze proizvodnje, ki jih je treba izvajati na opredeljenem geografskem območju

Na geografskem območju se izvajajo naslednje dejavnosti:

— pridelava zelene vanilje (saditev, spravilo);

— predelava (t. i. mehčanje v vroči vodi, fermentacija, sušenje, zorenje, sortiranje).

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Pred trženjem se posušena, sveža in kristalizirana vanilja pakira v različne vrste hermetične in neuničljive embalaže, da se omeji izguba arom in pretirano izsuševanje.

3.6. Posebna pravila za označevanje proizvoda, za katerega se uporablja registrirano ime

Na etiketi je navedeno ime „Vanille de l’île de La Réunion“ in simbol ZGO Evropske unije v istem vidnem polju.

Etiketa mora po potrebi vsebovati navedbo „sveža vanilja“, ki jo dopolnjuje ali ne dopolnjuje navedba „kristalizirana“.

4. Jedrnata opredelitev geografskega območja

Geografsko območje vanilje „Vanille de l’île de La Réunion“ je opredeljeno v skladu s podnebnimi in zgodovinskimi merili.

To geografsko območje se nahaja v občinah na vzhodu otoka Reunion: Bras-Panon, Saint-André, Saint-Benoît, Saint-Joseph, Saint-Philippe, Sainte-Marie, Sainte-Rose in Sainte-Suzanne.

Najvišja višinska meja na tem območju je 700 metrov v zgoraj navedenih občinah.

5. Povezava z geografskim območjem

Povezava med vaniljo „Vanille de l’île de La Réunion“ in geografskim območjem temelji na kakovosti te vanilje, h kateri prispevajo naravni dejavniki ter posebna znanja in veščine proizvajalcev, ter na njenem ugledu.

Na splošno so za podnebje otoka Reunion značilne blage temperature. Zemljepisni položaj otoka v bližini južnega povratnika in predvsem blažilni učinek oceana in pasatnih vetrov so glavni vzroki za te blage razmere.

V vzhodnem delu otoka, imenovanem „vetrovna stran“, je več padavin, povprečno več kot 3 000 mm na leto na obdelovalnem področju. Zato do 700 m nadmorske višine obstajajo blage in vlažne podnebne razmere, zlasti primerne za saditev in razvoj vanilje. Posebne podnebne razmere prispevajo k značilnostim vanilje „Vanille de l’île de La Réunion“ tako v fazi gojenja, z obogatitvijo stroka s predhodnimi sestavinami aromatskih spojin (vključno z glukovanilinom, predhodno sestavino vanilina) kot v fazi predelave, z ohranitvijo encimske aktivnosti, potrebne za nastanek bukeja arom, in pospeševanjem počasnega sušenja stroka, ugodnega za zaokrožitev arom vanilje „Vanille de l’île de La Réunion“, na koncu pa omogočijo nastanek, za posušeno vaniljo, proizvoda, ki je prožen in pregibljiv.

Posebna znanja in veščine proizvajalcev imajo prav tako pomembno vlogo pri značilnostih vanilje „Vanille de l’île de La Réunion“.

Na otoku Reunion so se razvila posebna znanja in veščine za proizvodnjo vanilje. Dejansko so na otoku Reunion odkrili postopek umetne oprašitve in razvili predelavo vanilje z mehčanjem v vroči vodi in fermentacijo. Danes sta ta postopka zelo razširjena, vendar so posebna znanja in veščine proizvajalcev na otoku Reunion tista, ki jamčijo kakovosten proizvod. Pritrditev lijan, običajno znana kot „preplet lijan“ (bouclage des lianes), rastlini omogoča obnovo korenin, cvetje pa je v dosegu rok za umetno oprašitev. Omejitev števila cvetov ali strokov na socvetje (ročno redčenje) spodbuja tvorbo velikih strokov. V fazi predelave se razvije popolni okus vanilje „Vanille de l’île de La Réunion“. Tako se kakovost zagotovi s sušenjem na soncu in nato osenčeno najmanj 20 dni ter z zorenjem v posebnih zabojih najmanj 7 mesecev. Ti dve fazi preprečita, da bi nastal okus po kreozotu, ki ga imajo druge vanilje, ki so bile prehitro posušene in zorene v vakuumskih vrečah (anaerobna fermentacija). Prav v fazi zorenja se lahko na posušenih ali svežih strokih posušene ali sveže vanilje oblikujejo kristali. Nenazadnje prav sortiranje v celotnem postopku omogoči pridobitev vanilje visoke kakovosti, tako glede zdravstvene neoporečnosti (odstranitev strokov s pomanjkljivostmi) kot glede homogenosti serije (homogeno sušenje).

Pomen vanilje v gospodarstvu otoka je bil tako velik, da je bila lijana vanilje upodobljena v grbu otoka Reunion, ki ga je leta 1925 oblikoval guverner Merwart. Ta grb povzema moto Vzhodnoindijske družbe: „florebo quocumque ferar“ (uspevala bom, kjer koli me bodo posadili).

Kakovost vanilje „Vanille de l’île de La Réunion“ je prispevala k njenemu ugledu, ki temelji predvsem na edinstvenem aromatičnem bukeju, nastalem zaradi popolne prilagoditve rastline vulkanskim pobočjem na vzhoda otoka ter znanj in veščin, ki so jih razvili prebivalci otoka Reunion.

Vanilja „Vanille de l’île de La Réunion“ je rjavo čokoladne barve in priljubljena pri kuharskih mojstrih in priznanih slaščičarjih. Že več kot dvajset let je v obliki sveže vanilje z višjim odstotkom vlage. K popularnosti tega subtilnega proizvoda z zelo sladkim okusom so prispevali odlikovani kuharski mojstri francoske kuhinje, kot so Alain Passard, Guy Martin, Pierre Hermé ali Jacques Genin, ki cenijo njegovo visoko kakovost tako v posušeni kot sveži obliki. Znameniti kuharski mojster Olivier Roellinger, znan po svoji strasti do začimb, priporoča to vaniljo. Po njem je ta vanilja: „Nedvomno najlepša, njen vonj je fin in sladek (...). Vaniljo ‚Vanille de l’île de La Réunion‘ odlikuje njena finost in sladkost. Njeno gojenje kot njena priprava v tem francoskem departmaju sta odlično izpopolnjena. Vizualno je najpogosteje najlepša in najbolj razkošna. “

Kristalizirana vanilja je vrhunski proizvod. Visoka vsebnost vanilina v stroku povzroči, da na površini kristalizira v obliki nežnih slojev, ki spominjajo na tanko snežno odejo. To je vanilja, ki ima najbolj intenziven in najbolj prefinjen vonj, zaradi česar jo zelo cenijo sladokusci in veliki kuharski mojstri.

V številnih člankih in oddajah se poudarjajo njene izjemne lastnosti. Pred kratkim je bila oddaja „Epicerie Fine“ na kanalu TV5 Monde z odlikovanim kuharskim mojstrom Guyem Martinom posvečena vanilji „Vanille de l’île de la Réunion“. V oddaji nastopa Guy Martin, ki hvali proizvod v isti sapi z velikimi imeni kuhinje, slaščičarstva in delikates.

Obisk obrata za pridelavo vanilje je nepogrešljiva etapa turističnega obiska na otoku Reunion. Različni predelovalci organizirajo obiske v svojih obratih za turiste in jih obenem povabijo v trgovine, v katerih tržijo svoje proizvode.

Sklic na objavo specifikacije

(drugi pododstavek člena 6(1) te uredbe)

https://extranet.inao.gouv.fr/fichier/CDC-VanilleidlReunion.pdf

(1) UL L 343, 14.12.2012, str. 1.